La Fundació del Patrimoni Industrial canvia la seua denominació social i inclou la paraula “Port” i “Memòria Obrera”
21 de març 2019

![](/media/vqvpfeo2/54img_0275_cuerpo.jpg)  
  

El Patronat de la Fundació, després de l’última reunió, ha decidit canviar la denominació social de l’entitat a ‘Fundació de la Comunitat Valenciana de Patrimoni Industrial i Memòria Obrera del Port de Sagunt’, un acord que s'adopta després de l'arribada del certificat de no oposició del Protectorat de Fundacions de la Comunitat Valenciana. Este canvi incorpora la paraula “Port” i “**un dels àmbits d'actuació primordials de la Fundació que és la Memòria Obrera**”, segons informen des del Patronat.

  

Quico Fernández, president de l'entitat i alcalde de Sagunt, ha asegurat que el canvi de nom suposa “**una de les grans aportacions, ja que el patrimoni no és solament el material, les restes de l'Alt Forn o el Museu, el patrimoni també és la memòria, i la memòria obrera a la nostra ciutat és importantíssima. Per tant, este nou enfocament jo crec que dóna la clau del que nosaltres pretenem fer amb el patrimoni, no solament tindre un museu o llocs per a visitar, sinó també comptar amb un espai on reflexionar sobre la nostra història, els seus protagonistes, els valors com la lluita o el treball i tot el que va suposar el moviment obrer a la nostra ciutat”**.

  

A més, un altre dels temes que es va abordar en la reunió va ser l'aprovació dels comptes anuals de l'exercici 2018 i la seua remissió al Protectorat de Fundacions de la Comunitat Valenciana. Així com la denominació de la Sala de Formació i Audiovisuals del futur Museu Industrial i de la Memòria Obrera, com a Sala Gonzalo Montiel, compromís que va ser anunciat per Quico Fernández, president de l'entitat, en l'acte de tancament del lliurament dels premis Gonzalo Montiel.

  

Així mateix, es va acordar, també, el text que contindrà la consulta preliminar de mercat que llançarà la Fundació de manera prèvia a la licitació del contracte de servicis per a la catalogació de l'arxiu industrial. Esta consulta apareixerà publicada en la plataforma de contractació del sector públic i en el perfil del contractant de la Fundació en la nova pàgina web que estrenarà pròximament.

  

D'altra banda, per a complementar la nova denominació de l'entitat s'ha realitzat una nova imatge corporativa, “**d'acord amb els nous temps i més arrelada als projectes generals de l'entitat**”, manifesten des de les mateixes fonts.

  

Un altre assumpte que es va tractar va ser la petició de l'Ajuntament de Sagunt de pertànyer a dos Consells Municipals, com són el de Patrimoni i el de Patrimoni de la Humanitat.

  

Fernández ha conclòs destacant que tots estos canvis suposen “**una etapa fonamental per a la fundació, un punt d'inflexió, ja que es trobava absolutament a la deriva, en fallida. Ara, sense poder dir que està totalment sanejada, ha passat a ser una fundació que ja té uns comptes, que depén bàsicament de la ciutat, i que està posant en marxa tots els projectes previstos, com per exemple l'Alt Forn que ja està obert, el projecte de Museu Industrial, la voluntat de treballar l'arxiu i, evidentment, treballar en la figura de la protecció d'este patrimoni industrial que ja tenim inclòs en una Xarxa Europea i que serà, evidentment, un dels punts de referència de la nostra oferta cultural i turística**”.

  

​

*   [](http://www.facebook.com/sharer.php?u=https://aytosagunto.es/va/actualitat/la-fundacio-del-patrimoni-industrial-canvia-la-seua-denominacio-social-i-inclou-la-paraula-port-i-memoria-obrera/ "Facebook")
*   [](http://twitter.com/share?url=https://aytosagunto.es/va/actualitat/la-fundacio-del-patrimoni-industrial-canvia-la-seua-denominacio-social-i-inclou-la-paraula-port-i-memoria-obrera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fundacio-del-patrimoni-industrial-canvia-la-seua-denominacio-social-i-inclou-la-paraula-port-i-memoria-obrera/ "Linked In")
*   [](mailto:?body=https://aytosagunto.es/va/actualitat/la-fundacio-del-patrimoni-industrial-canvia-la-seua-denominacio-social-i-inclou-la-paraula-port-i-memoria-obrera/)